पाएं अपने शहर की ताज़ा ख़बरें और फ्री ई-पेपरडाउनलोड करें
पिछले डेढ़ महीने से सूखे नवागांव एनीकट में बुधवार सुबह सिकासेर जलाशय से छोड़ा गया पानी आया। इससे नदी किनारे बसे गरियाबंद, रायपुर और धमतरी जिले के दर्जनों गांवों के लोगों को निस्तारी पानी मिलने के साथ रबी की फसल की सिंचाई भी हो सकेगी।
नवागांव एनीकट में पानी न होने के मुद्दे पर भास्कर ने लगातार समाचार प्रकाशित किया। डेढ़ महीने बुधवार को आखिर पानी छोड़ा गया। अलावा पशु पक्षियों को भी अब पानी की दिक्कत नहीं होगी। कहने को तो दो नदियों सोंढूर एवं पैरी नदी जो करीब आधा किलोमीटर दूरी के बाद महानदी से मिलने के बाद त्रिवेणी संगम कहलाती है पर लोग पानी की एक एक बूंद के लिए तरस रहे थे। उल्लेखनीय है कि त्रिवेणी संगम में बारहों महीना पानी रहे, इसी उद्देश्य को लेकर 2015 में तत्कालीन सरकार ने संगम पर दक्षिण दिशा में सोंढूर, पैरी नदी पर करोड़ों रुपया खर्चा कर जल संसाधन विभाग धमतरी की देखरेख में नवागांव एनीकट का निर्माण करवाया था।
तीन जिलों को मिलता है एनीकट से फायदा
एनीकट से राजिम, चौबेबांधा, नवागांव, बुडेनी, भेंडरी,सिंधौरी, बरोंडा तक पानी पहुंचता है। इससे धमतरी जिले की एक बड़ी आबादी को फायदा मिलता है तथा जलस्तर भी बना रहता है। गरियाबंद जिले के दर्जनों गांवों के अलावा राजिम शहर में पानी का लेवल बना रहता है एवं रायपुर जिले के गोबरा नवापारा शहर को भी फायदा मिलता है। एनीकट में पानी रहने से त्रिवेणी में श्रद्धालुओं को अस्थि विसर्जन, पिंडदान एवं पर्व स्नान के लिए पानी मिलता है।
अफसरों की लापरवाही से खाली हो गया था एनीकट
ज्ञातव्य हो कि इस वर्ष माघी पुन्नी मेला में एनीकट से पुण्य स्नान के लिए लगातार पानी की सप्लाई हुई। 11 मार्च को महाशिवरात्रि के बाद भी गेट से लगातार पानी बहता रहा और पूरा एनीकट खाली हो गया। भास्कर की खबर के बाद पानी का लीकेज रोका गया क्योंकि अधिकारी गेट बंद करना भूल गए थे। विभाग के जिम्मेदार अधिकारियों की उदासीनता के चलते लाखों लीटर पानी बह गया था। पानी नहीं होने के कारण तेजी के साथ जलस्तर नीचे चला गया।
बोर, मोटर पंप तक ने जवाब दे दिया, जिसके कारण रबी की फसल लगा चुके किसानों को भी नुकसान उठाना पड़ा। लोगों ने इस घटना की पुनरावृत्ति भविष्य में न करने की मांग जल संसाधन विभाग से की है। स्थानीय विष्णुराम जांगड़े, गोकुल साहू, राजू ठाकुर, भीखम सोनकर, धनेंद्र कुमार पटेल, शिवशंकर साहू, महेंद्र पटेल, अनिल जांगड़े, तुलाराम सोनकर आदि ने प्रमुखता से खबर प्रकाशित करने पर भास्कर को धन्यवाद ज्ञापित किया है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn